崔象之携長詩示予且欲以癭木樽相付作詩謝之
作者：韓維
朝代：宋

paragraphs: 君家癭木樽，醜怪不可狀。
自非好事者，棄置等盆盎。
作詩一千言，引類何其壯。
且思高世士，遺以資雅尚。
曰予林壑性，受此頗宜當。
我今衰病餘，卷縮就閒放。
才非時用宜，茲器正相况。
敢邀高世名，自觸譏與謗。
再拜謝佳意，君何授之妄。